Martsudstillingen
Martsudstillingen, dansk kunstnersammenslutning, der udstillede første gang den 30. marts 1951 i Den Frie Udstillings bygning i København. Året efter fremstod de udstillende kunstnere som gruppe: Ejler Bille, Poul Ekelund, Arne Johannessen, Harald Leth, Sigrid Lütken, Erik Ortvad, Anna og Erik Thommesen samt Åge Vogel-Jørgensen. Senere kom bl.a. Jeppe Vontillius til. De søgte at arbejde med grundlæggende kunstneriske problemer uden hensyn til tidens skiftende kunstneriske programmer. Gruppen opløstes i 1982.